शिव रूप रहित जरूर हैं, मगर संसार के कारण वही हैं। शिव ही वह शक्ति हैं, जो सृष्टि रचना के समय ब्रह्मा का रूप धारण करते हैं तथा प्रलय के समय साक्षात शिव रूप में विराजमान हो जाते हैं। ब्रह्माजी के रूप में सृष्टि का निर्माण इसलिए करते हैं कि प्राणियों को चौरासी लाख योनियों में भटकना न पडे। विष्णुजी के रूप में सृष्टि का पालन-पोषण इसलिए करते हैं, ताकि प्रलय न हो यानी समय से पहले ही प्राणी समाप्त न हो जाएं। इस प्रकार अगर भगवान शंकर संहार करना बंद कर दें, तो प्राणी अमर हो जाएंगे और जब कोई मरेगा नहीं, तो ब्रह्माजी को अपनी सृष्टि की रचना के लिए जगह की तंगी हो जाएगी। साथ ही साथ विष्णुजी भी पालन-पोषण करने में असमर्थ हो जाएंगे।